በጋምቤላ ክልል የተካሄዱ የልማትና የመልካም አስተዳደር ስራዎች አበረታች ውጤት ማስመዝገባቸው ተገለጸ
– በተጠናቀቀው የበጀት ዓመት የጋምቤላን ህዝብ የኑሮ ሁኔታ ወደ ተሻለ ደረጃ ለማሸጋገር የተካሄዱት የልማትና የመልካም አስተዳደር ስራዎች አበረታች ውጤት ማስመዝገባቸውን የክልሉ ርዕሰ መስተዳድር አስታወቁ ።የክልሉ ምክር ቤት አምስተኛ መደበኛ ጉባዔ ዛሬ በጋምቤላ ከተማ ሲጀመር ርዕሰ መስተዳድሩ አቶ ጋትሉዋክ ቱት የበጀት ዓመቱን የአፈጻፀም ሪፖርት ባቀረቡበት ወቅት እንደገለጹት፤ የዕድገትና ትራንስፎርሜሽን ዕቅዱን ለማሳካትና ህዝቡን ከድህነትና ከኋላቀርነት ለማላቀቅ የተከናወኑት ስራዎች አበረታች ውጤት እያስመዘገቡ ናቸው ።የገጠሩን ህዝብ የማህበራዊና ኢኮኖሚያዊ ኑሮ ለማሻሻል በተደረገ ጥረትም በአዲስና በነባር ማዕከላት ውስጥ 8ሺ 339 አባወራዎችንና እማውራዎችን ማሰባሰብ መቻሉን አቶ ጋትሉዋክ ተናግረዋል ።በዘንድሮው የምርት ዘመንም ከ78ሺ ሄክታር መሬት በላይ በማልማት ከ1ነጥብ 1 ሚሊየን ኩንታል በላይ የሰብል ምርት መሰብሰቡን ርዕሰ መስተዳድሩ ጠቁመው፤ ይህም ከቀዳሚው የምርት ዘመን ጋር ሲነጻጸር በዕጥፍ ማደጉን አስረድተዋል።የትምህርት ጥራትን ለማረጋገጥ በአንድ ለአምስት አደረጃጀት የሚካሄደው የመማር ማስተማር ሂደት እንዲሁም የጤናና የመንገድ ተደራሽነቶችንና አገልግሎቶችን ለማሳደግ የሚደረገው እንቅስቃሴ ተጠናክሮ እንደሚቀጥል አቶ ጋትሉዋክ ተናግረዋል።በክልሉ በከተሞች አካባቢ የሚኖረውን ህብረተሰብ ኑሮ ለመለወጥና ስራ አጥነትን ለመቀነስ በተነደፉ ዕቅዶችም የተለያዩ የአመለካከትና የክህሎት ማበልጸጊያ ስልጠናዎች የተሰጡ ሲሆን፤ ከ1ሺ በላይ ወጣቶችንና ከ80 በላይ ኢንተርፕራይዞችን ለማደራጀት መቻሉን ርዕሰ መስተዳድሩ አስረድተዋል።በአመራሩና በልማት ሃይሎች ዘንድ የሚታየውን የአመለካከት ፣ የክህሎትና የኪራይ ሰብሳቢነት ችግሮች ለመቅረፍና ከምንጫቸው ለማድረቅ ተከታታይነት ያላቸው የዓቅም ግንባታ ስልጠናዎች መሰጠታቸውን አቶ ጋትሉዋክ ገልጸዋል።በጋምቤላ ከተማ የሚካሄደው ጉባኤ የ2006 በጀት ዓመት የስራ ዕቅዶችን ጨምሮ የተለያዩ አዋጆችንና ሹመቶችን በማጽደቅ ነገ ይጠናቀቃል ተብሎ እንደሚጠበቅ ዋልታ ኢንፎርሜሽን ማዕከል ዘግቧል ።